A BIZOTTSÁG HATÁROZATA
(2007. december 13.)
az egyesült királyságbeli ragadós száj- és körömfájás elleni egyes védekezési intézkedésekről szóló 2007/554/EK határozat módosításáról
(az értesítés a C(2007) 6256. számú dokumentummal történt)
(EGT-vonatkozású szöveg)
(2007/833/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
tekintettel a ragadós száj- és körömfájás elleni védekezésre irányuló közösségi intézkedésekről, valamint a 85/511/EGK irányelv és a 89/531/EGK és a 91/665/EGK határozat hatályon kívül helyezéséről és a 92/46/EGK irányelv módosításáról szóló 2003. szeptember 29-i 2003/85/EK tanácsi irányelvre (3) és különösen annak 60. cikke (2) bekezdésére, valamint 62. cikke (1) és (3) bekezdésére,
mivel:
(1)
A ragadós száj- és körömfájás Egyesült Királyságban nemrég észlelt felbukkanását követően a Bizottság elfogadta az egyesült királyságbeli ragadós száj- és körömfájás elleni egyes védekezési intézkedésekről szóló, 2007. augusztus 9-i 2007/544/EK bizottsági határozatot (4), hogy megerősítse az említett tagállam által a 2003/85/EK irányelv keretében hozott védekezési intézkedéseket.
(2)
A 2007/544/EK határozat meghatározza, hogy milyen szabályok mellett lehet a biztonságosnak tekintett - azaz vagy az egyesült királyságbeli korlátozások bevezetése előtt, a korlátozás alá eső területeken kívülről származó nyersanyagok felhasználásával készült, vagy a ragadós száj- és körömfájás vírusának semlegesítésére alkalmasnak bizonyuló kezelésnek alávetett - termékeket Nagy-Britanniának a határozat I. mellékletben felsorolt magas kockázatú és II. mellékletében felsorolt alacsony kockázatú területeiről („korlátozás alá eső területek”) kiszállítani.
(3)
A 2007/664/EK határozattal módosított 2007/554/EK határozat elfogadásával a Bizottság szabályokat állapított meg bizonyos húskategóriáknak a 2007/554/EK határozat III. - módosított - mellékletében felsorolt azon területekről való kiszállítására, amelyeken a vágás előtt legalább 90 napig nem regisztrálták a ragadós száj- és körömfájás kitörését, és amelyek megfelelnek bizonyos meghatározott feltételeknek.
(4)
Az Egyesült Királyságban az állat-egészségügyi helyzet kedvező alakulása, és különösen az elvégzett megfigyelés kedvező eredményei alapján most már lehetőség van arra, hogy Nagy-Britannia bizonyos területei ki legyenek zárva a 2007/554/EK határozat hatálya alól, illetve egy körülbelül 50 km-es alacsony kockázatú terület maradjon meg a kitörések helyszínei körül, amelyek közigazgatási egységeit az említett határozat II. mellékletében kell felsorolni.
(5)
Az állat-egészségügyi helyzet kedvező alakulása azt is lehetővé teszi, hogy az állati eredetű termékek - például hús, tej és állati melléktermékek - esetében meg lehessen szüntetni bizonyos igazolási követelményeket, mert ezek a termékek már nem állnak az I. mellékletben felsorolt területekre vonatkozó korlátozások alatt, és ezért már nem különbözik az állat-egészségügyi státuszuk.
(6)
A 2007/554/EK határozatot ezért ennek megfelelően módosítani kell.
(7)
Az ebben a határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2007/554/EK határozat az alábbiak szerint módosul:
1.
A 17. cikk helyébe a következő szöveg lép:
„Ezt a határozatot 2007. december 31-ig kell alkalmazni.
Megszűnik viszont a 2., 3., 4., 5., 7. és 8. cikkben megállapított kiszállítási tilalmak és az a 9. és 11. cikkben megállapított, ezekhez a tilalmakhoz kapcsolódó rendelkezések, továbbá a 14. cikk rendelkezéseinek alkalmazása.”
2.
A mellékleteket e határozat mellékletének szövege váltja fel.
2. cikk
A tagállamok módosítják a kereskedelemre vonatkozó intézkedéseiket annak érdekében, hogy azok megfeleljenek e határozatnak. Erről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2007. december 13-án.